b'\n_START_ARTICLE_\nCarl Ludwig Willdenow\n_START_SECTION_\nBiografie\n_START_PARAGRAPH_\nCarl Ludwig a fost singurul fiu al farmacistului Karl Johann Willdenow (d. 1790) \xc8\x99i a so\xc8\x9biei sale, n\xc4\x83scut\xc4\x83 Gleditsch (d. 1786). S-a n\xc4\x83scut \xc3\xaen \xe2\x80\x9eCasa Vulturului Ro\xc8\x99u\xe2\x80\x9d, situat\xc4\x83 pe renumitul bulevard Unter den Linden din Berlin, Willdenow a fost interesat deja din copil\xc4\x83rie \xc3\xaen \xc8\x99tiin\xc8\x9bele naturale, \xc3\xaen special de botanica. Interesul s\xc4\x83u timpuriu pentru aceast\xc4\x83 materie a fost aprins de unchiul s\xc4\x83u Johann Gottlieb Gleditsch (1714-1786), medic \xc8\x99i botanist, iar \xc3\xaen urmare a \xc3\xaenceput deja cu o colec\xc8\x9bie de ierburi. Dup\xc4\x83 ce a urmat liceul, \xc8\x99i-a \xc3\xaenceput ucenicia \xc3\xaen farmacia tat\xc4\x83lui s\xc4\x83u, pe care a continuat-o la \xe2\x80\x9e\xc8\x98coala de Medicin\xc4\x83\xe2\x80\x9d din Bad Langensalza (Turingia) \xc8\x99i care a finalizat-o \xc3\xaen 1785 cu examenul. Contrar dorin\xc8\x9belor tat\xc4\x83lui, el nu a preluat farmacia, ci a studiat botanica \xc8\x99i medicina la Universitatea din Halle-Wittenberg. P\xc3\xa2n\xc4\x83 atunci, t\xc3\xa2n\xc4\x83rul Willdenow a tot lucrat \xc8\x99tiin\xc8\x9bific \xc8\x99i a colec\xc8\x9bionat un ierbar cu plante din Berlin \xc8\x99i Halle \xc8\x99i \xc3\xaen jur, precum \xc8\x99i din Turingia. \xc3\x8en 1787 a publicat prima sa lucrare Prodromus florae Berolinensis (Introducere \xc3\xaen Flora Berlinului). \xc8\x98i-a luat doctoratul \xc3\xaen 1789 \xc8\x99i s-a stabilit la Berlin ca medic \xc8\x99i farmacist, dedic\xc3\xa2ndu-se \xc3\xaens\xc4\x83 \xc3\xaen primul r\xc3\xa2nd botanicii. Reputa\xc8\x9bia sa de botanic a p\xc4\x83truns dincolo de grani\xc8\x9bele \xc8\x9b\xc4\x83rii, astfel \xc3\xaenc\xc3\xa2t \xc3\xaen 1790 a primit o invita\xc8\x9bie din partea Rusiei pentru a circumnaviga globul, pe care nu a putut s-o percepe din motive familiale, prefer\xc3\xa2nd s\xc4\x83 se c\xc4\x83s\xc4\x83toreasc\xc4\x83 cu Henriette Luise Habermus (1 noiembrie 1790) cu care a avut un fiu, Karl (n. 1795). Nepoata lui a fost Clara Willdenow (1856-1931), una dintre primele femei germane care a ob\xc8\x9binut o diplom\xc4\x83 \xc3\xaen medicin\xc4\x83, de\xc8\x99i, pentru c\xc4\x83 i s-a refuzat studiul \xc3\xaen propria \xc8\x9bar\xc4\x83, a trebuit s\xc4\x83 studieze \xc8\x99i s\xc4\x83 absolve \xc3\xaen Elve\xc8\x9bia. \xc3\x8en acela\xc8\x99i timp, \xc3\xaencep\xc3\xa2nd cu anul 1791, a de\xc8\x9binut func\xc8\x9bia drept profesor public de botanic\xc4\x83 la departamentul de silvicultur\xc4\x83 \xc8\x99i 4 ani mai t\xc3\xa2rziu a fost numit \xc8\x99i \xc8\x99ef la Pepini\xc3\xa8re (institu\xc8\x9bie fondat\xc4\x83 pentru educa\xc8\x9bia \xc8\x99i preg\xc4\x83tirea medicilor militari din Regatul Prusiei,  al\xc4\x83turi de Charit\xc3\xa9 a doua \xc8\x99coal\xc4\x83 de chirurgi din Berlin)._NEWLINE_\xc3\x8en 1792 a publicat opera sa Grundri\xc3\x9f der Kr\xc3\xa4uterkunde (\xe2\x80\x9ePlanul a \xc8\x99tiin\xc8\x9bei ierburilor\xe2\x80\x9d), care \xc3\xaen numai c\xc3\xa2\xc8\x9biva ani a avut numeroase edi\xc8\x9bii la Berlin \xc8\x99i Viena \xc8\x99i a fost tradus\xc4\x83 \xc8\x99i \xc3\xaen mai multe limbi, iar \xc3\xaen 1794 a fost ales membru al Membru al Academiei Regale Prusace de \xc8\x98tiin\xc8\x9be. _NEWLINE_\xc3\x8en 1798 a devenit profesor titular de istorie natural\xc4\x83 la colegiul medical-chirurgical (Collegio medico chirurgico) \xc8\x99i a ob\xc8\x9binut conducerea Gr\xc4\x83dinii Botanice din Sch\xc3\xb6neberg (ast\xc4\x83zi Parcul Heinrich von Kleist) care a apar\xc8\x9binut Academiei de \xc8\x98tiin\xc8\x9be, devenind \xc3\xaen 1806 directorul ei \xc8\x99i a fost numit totodat\xc4\x83 profesor pentru predarea medicinei. C\xc3\xa2nd a fost fondat\xc4\x83 Universitatea din Berlin \xc3\xaen 1810, a devenit profesor de botanic\xc4\x83 acolo. A \xc3\xaentreprins de asemenea excursii \xc8\x99tiin\xc8\x9bifice extinse, astfel a c\xc4\x83l\xc4\x83torit \xc3\xaen 1804 prin Austria \xc8\x99i Alpii din Italia de Nord precum \xc3\xaen 1810 prin Olanda, Belgia \xc8\x99i Fran\xc8\x9ba._NEWLINE_Willdenow a fost un prieten apropiat al lui Alexander von Humboldt pe care l-a sf\xc4\x83tuit deseori cu privire la \xc3\xaentreb\xc4\x83ri botanice. \xc3\x8entre Humboldt \xc8\x99i Willdenow a existat o prietenie at\xc3\xa2t de str\xc3\xa2ns\xc4\x83, asem\xc4\x83n\xc4\x83tor celei \xc3\xaentre Friedrich von Schiller \xc8\x99i Johann Wolfgang von Goethe. Deja \xc3\xaen timpul c\xc4\x83l\xc4\x83toriei sale de cercetare a Americii de Sud \xc3\xaempreun\xc4\x83 cu Aim\xc3\xa9 Bonpland, Humboldt i-a trimis probe de plante pentru a le cerceta \xc8\x99i publica. La 18 octombrie 1802, Willdenow a \xc8\x9binut prelegeri \xc3\xaen fa\xc8\x9ba Academiei Regale Prusace de \xc8\x98tiin\xc8\x9be \xc3\xaen Berlin, incluz\xc3\xa2nd prima publica\xc8\x9bie relevant\xc4\x83 a scoar\xc8\x9bei Angostura (Bonplandia trifoliata Willd., 1802, azi Angostura trifoliata T.S.Elias, 1970) \xc8\x99i cur\xc3\xa2nd dup\xc4\x83 aceea, o serie de plante din America Latin\xc4\x83 ale c\xc4\x83ror semin\xc8\x9be fuseser\xc4\x83 colectate de Humboldt \xc8\x99i Bonpland au \xc3\xaenflorit \xc3\xaen gr\xc4\x83dina botanic\xc4\x83 regal\xc4\x83 din Sch\xc3\xb6neberg._NEWLINE_Prin urmare, la solicitarea lui Humboldt, a plecat \xc3\xaen anul 1811 la Paris pentru a prelucra \xc8\x99tiin\xc8\x9bific plantele colectate \xc3\xaen timpul c\xc4\x83l\xc4\x83toriei lui Humboldt prin America de Sud. S-a \xc3\xaentors muribund la Berlin, unde a decedat la scurt timp dup\xc4\x83 aceea f\xc4\x83r\xc4\x83 a mai putea publica rezultatele. A fost elevul lui, Karl Sigismund Kunth (1788-1850), care a lucrat timp de mai mul\xc8\x9bi ani, \xc3\xaencep\xc3\xa2nd \xc3\xaen 1813, la completarea operei Nova genera et species plantarum quas in peregrinatione ad plagam aequinoctialem orbis novi collegerunt Bonpland et Humboldt \xc8\x99i publicarea ei \xc3\xaen \xc8\x99apte volume \xc3\xaentre 1815 \xc8\x99i 1825._NEWLINE_Willdenow a fost cel mai important taxonomist al timpului s\xc4\x83u. Este considerat fondatorul dendrologiei germane, culturii \xc8\x99tiin\xc8\x9bifice a lemnului, de verificat \xc3\xaen c\xc4\x83r\xc8\x9bile sale Berlinische Baumzucht (1796), Die wilde Baumzucht (1811) \xc8\x99i Abbildungen der deutschen Holzarten (2 volume 1815, 1820, postum), fiind de asemenea fondatorul geografiei plantelor ( geobotanicii), adic\xc4\x83 studiului distribu\xc8\x9biei diverselor plante pe p\xc4\x83m\xc3\xa2nt. La urma urmei, este autorul intelectual al Ideen zu einer Geographie der Pflanzen (\xe2\x80\x9eIdei pentru o geografie a plantelor\xe2\x80\x9d), publicat\xc4\x83 \xc8\x99i pus\xc4\x83 la dezbatere de marele s\xc4\x83u prieten Alexander von Humboldt care a spus \xc3\xaen aceast\xc4\x83 leg\xc4\x83tur\xc4\x83, c\xc4\x83 Willdenow ar fi g\xc4\x83sit deja un r\xc4\x83spuns la aceste \xc3\xaentreb\xc4\x83ri \xc3\xaen \xe2\x80\x9esec\xc8\x9biunile excelent elaborate\xe2\x80\x9d despre istoria plantelor. Dar faimosul Willdenow nu a fost niciodat\xc4\x83 numai un sistematic unilateral, ci un botanist care a practicat compara\xc8\x9bia \xc8\x99tiin\xc8\x9bific\xc4\x83 \xc8\x99i a ajutat ideilor mai noi la victorie prin munca sa lini\xc8\x99tit\xc4\x83 \xc8\x99i durabil\xc4\x83. Mai departe \xc8\x99i-a f\xc4\x83cut un renume prin reeditarea lucr\xc4\x83rilor faimosului botanist suedez Carl von Linn\xc3\xa9, anume Linnaei species plantarum. _NEWLINE_De\xc8\x99i de mare renume, savantul nu a fost nobilat niciodat\xc4\x83 (probabil pentru c\xc4\x83 a murit prea timpuriu). El a fost proprietar al caselor Friedrichstra\xc3\x9fe 84 \xc8\x99i 85, unde a locuit din 1801. A fost \xc3\xaenmorm\xc3\xa2ntat \xc3\xaen cimitirul  Dorotheenst\xc3\xa4dtischer Friedhof, Sectorul Centru (Berlin). \xc3\x8enainte de nivelarea biserici \xc8\x99i a cimitirului \xc3\xaen 1965, piatra de morm\xc3\xa2nt a lui Willdenow a fost \xc3\xaendep\xc4\x83rtat\xc4\x83 \xc8\x99i asigurat\xc4\x83. Acest epitaf st\xc4\x83 \xc3\xaen memoria lui ast\xc4\x83zi \xc3\xaen holul de intrare al muzeului botanic Berlin-Dahlem._NEWLINE_Referin\xc8\x9be pentru biografie:\n_START_SECTION_\nSuplimentare\n_START_PARAGRAPH_\nLa 19 noiembrie 1818, regele Frederic Wilhelm al III-lea al Prusiei a poruncit cu ordin de cabinet achizi\xc8\x9bia marelui ierbar al r\xc4\x83posatului om de \xc8\x99tiin\xc8\x9b\xc4\x83 pentru 36.000 Mark \xc8\x99i l-a d\xc4\x83ruit Universit\xc4\x83\xc8\x9bii din Berlin. Ierbarul cu 20.620 plante cu flori \xc8\x99i criptogame s-a p\xc4\x83strat aproape complet p\xc3\xa2n\xc4\x83 \xc3\xaen prezent \xc8\x99i se afl\xc4\x83 \xc3\xaen muzeul botanic. Acolo sunt de v\xc4\x83zut \xc8\x99i mai multe prim-edi\xc8\x9bii a operelor c\xc3\xa2torva botani\xc8\x99ti cu renume din trecut, de asemenea cump\xc4\x83rate de regele prusac.\n_START_SECTION_\nSpecii \xc8\x99i genuri descrise de Willdenow\n_START_PARAGRAPH_\nConform IPNI (International Plant Names Index), Willdenow a determinat 6939 de specii \xc8\x99i genuri, \xc3\xaen majoritate plante.'